У гостима: Десанка Максимовић - проширивање знања

Стваралачко учење

Подела задатака по групама.

Прва група је имала за задатак да прикупи информације о инсектима (пчеле, осе, бумбари, попац и ровац - изглед, исхрана, станиште).

Док сам вршила поделу задатака један од ученика се јавио и рекао да се његов дека и тата баве пчеларством и да ће прикупити податке о чувању пчела.

Он је донео опрему, прополис, рам, саће, димилицу и теглу меда. Деца су била одушевљена. Постављала су интересантна питања за које је Марко имао опширне одговоре.

Друга група је имала за задатак да донесу у школу зделу, крчак и чутурицу и распитају се о њиховој употреби и намени од старијих (баке,деке...).

Трећа група - Изглед и станиште (хајдучке траве, перунике и љутића).

Четврта група - прикупити све информације о жуни (излед и станиште) и о цитри (музички инструмент правоугаоног облика).

После читања извештаја свака група је имала за задатак да прикаже сваки стих у строфи сликом (техником „Сликовног писма “),и тако су песму учили напамет.

После излагања појединаца из сваке групе стварали смо мелодију уз помоћ ритмичких музичких инструмената који су деца правила током године.

Следећа активност после учења песме напамет и стварање мелодије по сопственој жељи изашли смо у двориште и рецитовали а затим је свака група певала своју компоновану песму и глумила. Било је ту маски (пчелица, бубамара, буба, лала...), здела, крчага, чутурица.

Затим смо се вратили у учионицу скували чај, сипала деци у шоље и у прохлађени чај ставила по кашику меда за окрепљење и ужитак.

Онда сам поделила листиће за самооцењивање:

Да ли сам говорио/ла јасно, гласно и довољно споро?

Да ли сам изгледао/ла сигурно?

Да ли је публика разумела шта сам говорио/ла?

Да ли сам у овоме уживао/ла?

Да ли се због овога осећам боље?

Шта бих променио/ла следећи пут?

Да би разменили идеје, осећања и утиске са другима као и подстакла ученике на дубље размишљање уследила су заједничка групна питања.

Како сте се осећали пре него што пре него што сте започели своје излагање?

Да ли вас је публика пратила?

Када сте први пут видели израз лица слушаоца­?

Како сте се због тога осећали?

Како сте се осећали када сте завршили излагање?

Шта је најважније што сте из овог искуства научили?

На овај начин сам омогућила ученицима да размишљају и да говоре о својим напорима, тиме вреднујем њихов рад и стрес који су прошли и који су савладали.

После разговора одговоре пишу у својим дневницима.